શહેરના ચાર રસ્તા ઉપર હવે જો તમે ટ્રાફિકના નિયમનો ભંગ કરો છો તો તમારા ઘરે પોલીસકર્મી ઇ-મેમો આપવા આવે છે અને આ ઇ-મેમોનો દંડ તમારે જાતે પોલીસ સ્ટેશન જઇ ભરવાનો હોય છે અથવા ત્યાં જ ચૂકવવો પડે છે, પરંતુ પોલીસ સ્ટેશનમાં જઇ દંડ ભરવાનો આવે તો હવે પોલીસે પણ ધક્કા ખવડાવવાનું શરૂ કરી દીધું છે. તેઓ ઇ-મેમોના ચલણની બુક પૂરી થઇ ગઇ હોવા છતાં પોલીસ કમિશનર ઓફિસથી ચલણ માટેની બુક મંગાવી શકતા નથી. વસ્ત્રાપુર પોલીસ સ્ટેશનમાં એક વ્યક્તિ બે દિવસ ઇ-મેમો ભરવા ધક્કા ખાઇને પરત ફરી હતી અને પીએસઓ તેઓને ઇ-મેમોની બુક જ નથી આવી તેમ કહી રવાના કરી દેતા હતા અને વ્યક્તિ વીલા મોંએ પોલીસના બેદરકાર તંત્ર સામે ગુસ્સો ઠાલવી પરત ફરી હતી.